DECIZIA CONSILIULUI
din 8 iulie 2008
de abrogare a Deciziei 2005/183/CE privind existența unui deficit excesiv în Polonia
(2008/622/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (12),
având în vedere recomandarea Comisiei,
întrucât:
(1)
Prin Decizia 2005/183/CE a Consiliului (1), în urma unei recomandări a Comisiei în conformitate cu articolul 104 alineatul (6) din tratat, s-a decis că în Polonia există un deficit excesiv. Consiliul a constatat că deficitul public general era de 4,1 % din PIB în 2003, depășind valoarea de referință de 3 % din PIB prevăzută în tratat, în timp ce datoria publică generală a rămas la nivelul de 45,4 % din PIB, situându-se sub valoarea de referință de 60 % din PIB prevăzută în tratat. În decizia Consiliului se preciza că datele privind deficitul și datoria publică ar trebui revizuite în sus dacă sistemele de pensii finanțate sunt excluse din sectorul public ca urmare a deciziei Eurostat privind clasificarea sistemelor de pensii bazate pe contribuții (2).
(2)
La 5 iulie 2004, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (3), Consiliul a adresat Poloniei o recomandare, pe baza unei recomandări a Comisiei, în vederea soluționării situației de deficit excesiv până cel târziu în 2007. Recomandarea a fost făcută publică.
(3)
La 28 noiembrie 2006, Consiliul a decis, în conformitate cu articolul 104 alineatul (8), la recomandarea Comisiei, că măsurile întreprinse de autoritățile polone până la momentul respectiv sunt inadecvate (4). La 27 februarie 2007, Consiliul a emis o nouă recomandare, în temeiul articolului 104 alineatul (7), pe baza unei recomandări a Comisiei, prin care confirma că 2007 este termenul limită pentru corectarea deficitului. Recomandarea a fost făcută publică.
(4)
În conformitate cu articolul 104 alineatul (12) din tratat, o decizie a Consiliului privind existența unui deficit excesiv se abrogă atunci când deficitul excesiv din statul membru respectiv este, în opinia Consiliului, corectat.
(5)
În conformitate cu Protocolul privind procedura de deficit excesiv, anexat la tratat, Comisia furnizează datele pentru punerea în aplicare a procedurii. În aplicarea protocolului menționat, statele membre comunică date privind deficitele și datoriile publice și alte variabile conexe de două ori pe an, și anume înainte de 1 aprilie și, respectiv, înainte de 1 octombrie, în conformitate cu articolul 4 din Regulamentul (CE) nr. 3605/93 al Consiliului din 22 noiembrie 1993 privind aplicarea Protocolului privind procedura de deficit excesiv anexat la Tratatul de instituire a Comunității Europene (5).
(6)
Pe baza datelor furnizate de Comisie (Eurostat) în conformitate cu articolul 8g alineatul (1) din Regulamentul (CE) nr. 3605/93, ca urmare a notificării din partea Poloniei înainte de 1 aprilie 2008 și pe baza previziunilor din primăvara 2008 ale serviciilor Comisiei, se înregistrează următoarele concluzii:
-
deficitul public general a fost redus de la 3,8 % din PIB în 2006 la 2,0 % din PIB în 2007, situându-se sub valoarea de referință a deficitului de 3 % din PIB. Această valoare este comparabilă cu obiectivul de 3,4 % din PIB fixat în programul de convergență actualizat din noiembrie 2006;
-
deficitul public din 2007, net superior obiectivului stabilit, a fost sprijinit de o creștere a PIB-ului reală, mult mai mare decât se prevăzuse în programul de convergență din noiembrie 2006. Pe lângă aceasta, în ceea ce privește PIB-ul, guvernul a cheltuit mai puțin pe transferuri sociale (datorită lipsei indexării în 2007), subvenții, investiții și compensații acordate salariaților. În ansamblu, cheltuielile totale au fost cu 1,5 puncte procentuale mai mici decât cele avute în vedere în programul de convergență din noiembrie 2006. Îmbunătățirea soldului structural (și anume soldul ajustat ciclic din care se deduc măsurile punctuale și alte măsuri temporare) este estimată la 1½ puncte procentuale din PIB în 2007;
-
ținând seama de o creștere mai mică a PIB decât în 2007, previziunile din primăvara anului 2008 situează creșterea deficitului la 2,5 % din PIB în 2008, aceasta rămânând în continuare sub valoarea de referință datorită reducerii contribuțiilor sociale, a reducerii impozitelor pe venit și a creșterii transferurilor sociale, coroborate cu un nivel mai mare al investițiilor. Această valoare corespunde obiectivului oficial de deficit stabilit în programul de convergență actualizat din martie 2008. Pentru 2009, previziunile din primăvară estimează o stabilizare în linii mari a deficitului, în condițiile menținerii acelorași politici. Aceasta indică faptul că deficitul a fost adus sub valoarea de referință de 3 % din PIB într-o manieră fiabilă și durabilă;
-
cu toate acestea, se prevede o deteriorare ușoară a soldului structural în 2008 cu aproximativ punct procentual din PIB și, în condițiile menținerii acelorași politici, o creștere cu aproximativ punct procentual în 2009. Această evoluție trebuie privită din perspectiva necesității de a înregistra progrese în sensul atingerii obiectivului pe termen mediu (OTM) pentru poziția bugetară, ceea ce, pentru Polonia, reprezintă un deficit structural de 1 % din PIB;
-
datoria publică a scăzut de la 47,6 % din PIB în 2006 la 45,2 % în 2007. Conform previziunilor din primăvara 2008, se estimează că rata datoriei va rămâne mult sub pragul de 60 % din PIB și va continua să scadă la aproximativ 44 % la sfârșitul anului 2009.
(7)
În opinia Consiliului, deficitul excesiv din Polonia a fost corectat și, în consecință, ar trebui abrogată Decizia 2005/183/CE,
ADOPTĂ PREZENTA DECIZIE:
Articolul 1
Dintr-o evaluare globală rezultă că situația de deficit excesiv din Polonia a fost corectată.
Articolul 2
Prin prezenta decizie se abrogă Decizia 2005/183/CE.
Articolul 3
Prezenta decizie se adresează Republicii Polone.
Adoptat la Bruxelles, 8 iulie 2008.